Endi O‘zbekistonda chorva hayvonlari ham sug‘urta qilinadi. Hukumat nizomni tasdiqladi

Vazirlar Mahkamasining 30-sentabrdagi 830-son qarori bilan “Aholi xonadonlarida va chorvachilik yo‘nalishida faoliyat ko‘rsatadigan xo‘jalik yurituvchi subyektlarda parvarish qilinayotgan chorva hayvonlarini sug‘urta qilish tartibi to‘g‘risida”gi nizom tasdiqlandi. Bu haqda “Huquqiy axborot” kanali xabar berdi.
Hukumat qarori bilan tasdiqlangan ushbu nizomga muvofiq, chorva hayvonlarini sug‘urtalash uchun sug‘urta qildiruvchining og‘zaki yoki yozma murojaati bo‘yicha ixtiyoriy ravishda sug‘urtalovchi bilan shartnoma tuziladi.
Sug‘urta qildiruvchi sug‘urta mukofoti to‘laydi va unga sug‘urta polisi beriladi.
Sug‘urta hodisasi (sug‘urtalanagan hayvonning nobud bo‘lishi, o‘g‘irlanishi va majburan so‘yilishi) ro‘y berganda bu haqda dalolatnoma tuziladi.
Sug‘urta qildiruvchining arizasi va taqdim etilgan tegishli hujjatlarga asosan sug‘urta tovoni to‘lab beriladi.